Universis presentes litteras inspecturis, frater Yvo, miseratione divina Cluniacensis ecclesie minister humilis, salutem in Domino. Noveritis quod cum nos molendina ab heredibus Petri Poicelli et peciam vinee a magistro Jacobo de Sancto Jangulpho emerimus et acquiesierimus (sic), quorum molendinorum et vinee redditus, fructus et exitus valent in ann[u]is redditibus viginti libras Viennensium et ultra; nos super dictis redditibus, fructibus et exitibus viginti libras predicte Viennensis monete pro anniversario nostro annis singulis in Cluniacensi ecclesia celebrando, et die celebrationis ejusdem anniversarii in conventus Cluniacensis pictanciam convertendas eidem conventui concessimus et donavimus. Continuo (?) cum bone memorie Johannes, archiepiscopus Viennensis, quadraginta libras Viennensium pro decem libris Viennensium annui redditus et venerabilis et charissimus frater noster Bertrandus, abbas Moisiacensis, centum libras Viennensium pro centum solidis Viennensium annui redditus, venerabilisque et charissimus frater noster Stephanus, prior domus nostre de Crespeyo, ducentas libras Turronensium pro decem libris Viennensium annui redditus et vir discretus domnus Yvo de Basseyo, canonicus Eduensis, centum libras Viennensium pro centum solidis Viennensium annui redditus camere nostre Cluniacensi singuli eorum deliberaverunt et tradiderunt in pecunia numerata pro dictis ann[u]is redditibus emendis et assignandis conventui supradicto pro singulorum anniversario in dicta Cluniacensi ecclesia annis singulis celebrando; nos etiam deliberato consilio cum diffinitoribus nostri capituli generalis, decem libras Viennensium annui redditus concesserimus et donaverimus pro pictancia annis singulis in festo beati Hugonis eidem conventui facienda, nos et prefatus conventus tam redditus quos pro nostro anniversario dedimus, ut supra factum est, quam alios secundum quod est superius declaratum, liberius et comodius annis singulis percipere valeat et habere, ipsos annuos redditus super redditibus, fructibus, proventibus decanatuum nostrorum de Poilliaco in Foresio et de Grandi Rivo ac pertinenciarum suarum, de eorumdem diffinitorum consilio, eidem conventui assidemus et etiam assignamus. De cetero vero redditus et exitus dictorum mollendinorum prefate camere Cluniacensi assignamus ab eadem levandos pariter et habendos. Tenetur autem idem conventus et promisit pro nobis et bone memorie Yvone, Cluniacensi abbate predecessore nostro, pariter anniversaria nostra unam missam cothidie facere celebrari. In quorum omnium testimonium presentes litteras sigillo nostro fecimus in nostra presentia sigillari et eas dicto conventui deliberari et tradi. Datum Cluniaci, IIIIº kalendas maii, anno Domni millesimo CCº LXXXº secundo.